ΓΡΑΠΤΗ ΕΡΩΤΗΣΗ E-2394/98

υποβολή: María Sornosa Martínez (GUE/NGL) προς την Επιτροπή

(27 Ιουλίου 1998)

Θέμα: Αδικαιολόγητες συνέπειες εις βάρος των επιβατών στις αεροπορικές συγκοινωνίες και δόλιοι όροι ταξιδίου εκ μέρους της Iberia

Οι επιβάτες των αεροποορικών συγκοινωνιών υφίστανται τις επιπτώσεις που συνεπάγεται η αυξανόμενη και ταχεία υποβάθμιση των υπηρεσιών των παρεχομένων από τις αεροπορικές εταιρείες και τους οργανισμούς που διαχειρίζονται τα αεροδρόμια. Παρά το γεγονός ότι η σημερινή κατάσταση οφείλεται, εν πολλοίς, στη διεύρυνση του τομέα των εναερίων μεταφορών, στα μέτρα ελευθέρωσής του και στην αύξηση του αριθμού των μεταφορέων, σε καμία περίπτωση δεν πρέπει να παραβλεφθεί η ισχύουσα νομοθεσία και η ανάγκη τήρησης και επέκτασης του κανονισμού αριθ. 295/91(1) για τη θέσπιση αντισταθμιστικών παροχών σε περίπτωση άρνησης επιβίβασης, ώστε να αντιμετωπισθούν τα σοβαρά προβλήματα που υφίστανται στα αεροδρόμια, όπως η έλλειψη κατάλληλης ενημέρωσης των επιβατών, δηλαδή η σαφής και η ευανάγνωστη παράθεση των δικαιωμάτων τους, η ανάληψη των ευθυνών των αερομεταφορέων και ο σεβασμός των δικαιωμάτων των επιβατών.

Ιδιαίτερα ανησυχητικοί είναι οι όροι του διεθνούς ταξιδιωτικού συμβολαίου που εφαρμόζουν οι διάφορες αεροπορικές εταιρείες και, ιδιαίτερα, η Iberia, λόγω της παντελούς έλλειψης προστασίας στην οποία περιέρχεται ο επιβάτης σε περίπτωση ανωμαλίας και άρνηση των εν λόγω εταιρειών να αναλάβουν τις ευθύνες που απορρέουν από την κακή λειτουργία και οργάνωση τους. Οι όροι του εν λόγω συμβολαίου που αναγράφονται στα εισιτήρια διέπεται από τη Σύμβαση της Βαρσοβίας περί ενοποιήσεως ορισμένων κανόνων σχετικά με τις διεθνείς αεροπορικές μεταφορές που υπεγράφη στη Βαρσοβία στις 12 Οκτωβρίου 1929 ή, ανάλογα με την περίπτωση, από το τροποποιημένο κείμενό της (Χάγης, 28 Σεπτεμβρίου 1955.) Στο σημείο 9 των όρων της σύμβασης του ταξιδιού αναφέρεται ότι "οι ώρες πτήσης που καταχωρούνται στον προβλεπόμενο επί του εισιτηρίου χώρο ή σε άλλο σημείο δεν είναι εγγυημένες και δεν αποτελούν τμήμα της σύμβασης" και ότι "τα ωράρια των πτήσεων υπόκεινται σε τροποποίηση άνευ προειδοποιήσεως. Ο μεταφορέας δεν αναλαμβάνει την ευθύνη για την εξασφάλιση των συνδέσεων". Η χαοτική κατάσταση που δημιουργήθηκε στο αεροδρόμιο Barajas της Μαδρίτης το δεύτερο δεκαπενθήμερο του Ιουνίου, με τον μεγάλο συνωστισμό επιβατών και την ακύρωση άνω των 200 πτήσεων, είναι ενδεικτική των προαναφερθέντων προβλημάτων.

Ενόψει της απαράδεκτης αυτής κατάστασης εις βάρος των επιβατών,

1. Σκέφτεται η Επιτροπή να προωθήσει μια κοινοτική πολιτική στον τομέα των αεροπορικών μεταφορών με τη θέσπιση ενός κανονισμού για την προστασία των χρηστών;

2. Μπορεί η Επιτροπή να ενδιαφερθεί για την περίπτωση της Iberia, ώστε να διευκρινισθεί κατά πόσον παραβιάζεται ο ισχύον στην Ευρωπαϊκή Ένωση σχετικός κανονισμός και να προστατευθούν τα συμφέροντα των χρηστών, που είναι σήμερα παντελώς απροστάτευτοι;

Απάντηση του κ. Kinnock εξ ονόματος της Επιτροπής

(15 Οκτωβρίου 1998)

Η Επιτροπή αντιλαμβάνεται και συμμερίζεται τις ανησυχίες του Αξιότιμου Μέλους του Κοινοβουλίου σχετικά με το ότι τον τελευταίο καιρό οι ώρες αναχώρησης και άφιξης των αεροπορικών εταιρειών αποκλίνουν συχνά από τις προγραμματισμένες και ότι ο αριθμός των ακυρώσεων στις πτήσεις φαίνεται ότι αυξάνει. Παρά ταύτα, τα εν λόγω ατυχή συμβάντα δεν οδηγούν σε καταστρατήγηση της ισχύουσας κοινοτικής νομοθεσίας και, επομένως, η Επιτροπή δεν μπορεί να αναλάβει οποιαδήποτε δράση κατά οποιασδήποτε αεροπορικής εταιρείας επί των θεμάτων αυτών.

Εντούτοις, η Επιτροπή εξετάζει τη δυνατότητα ενίσχυσης της προστασίας των επιβατών στις αεροπορικές συγκοινωνίες στο πλαίσιο της κοινοτικής νομοθεσίας. Για το λόγο αυτό δρομολόγησε μια ενδελεχή μελέτη για την αξιολόγηση των όρων που περιλαμβάνονται στα συμβόλαια των αεροπορικών μεταφορών, με βάση τα συμφέροντα των καταναλωτών. Η Επιτροπή εξετάζει, επί του παρόντος, τις συστάσεις της μελέτης αυτής υπό το πρίσμα των κανόνων ανταγωνισμού και της υπάρχουσας κοινοτικής νομοθεσίας για τους καταναλωτές. Το ερώτημα για ανάληψη νέων ενδεχόμενων πρωτοβουλιών εκ μέρους της Κοινότητας, στον εν λόγω τομέα, μπορεί να εξεταστεί και να ληφθεί απόφαση επάυτού μόνο μετά την ολοκλήρωση της προαναφερόμενης αξιολόγησης. Τα σημεία τα οποία θίγει το Αξιότιμο Μέλος θα ληφθούν οπωσδήποτε υπόψη στην περαιτέρω διαδικασία.

Όσον αφορά την υπόδειξη του Αξιότιμου Μέλους για τον εκσυγχρονισμό του υπάρχοντος κανονισμού σχετικά με σύστημα αντισταθμιστικών παροχών σε περίπτωση άρνησης επιβίβασης, η Επιτροπή υπέβαλε πρόταση(2) τον Ιανουάριο 1998, που ελπίζει ότι θα βελτιώσει την κατάσταση των επιβατών. Οι κύριοι στόχοι της πρότασης είναι η βελτίωση της ενημέρωσης των επιβατών; η αύξηση των αντισταθμιστικών ορίων; η προσαρμογή του κανονισμού στις νέες εξελίξεις στην αγορά των εναέριων μεταφορών (π.χ. νέες μορφές έκδοσης εισιτηρίων, επιμερισμός κωδικού); η κάλυψη από τον κανονισμό της περίπτωσης των τσάρτερ που πωλούν μόνο θέσεις (χωρίς καμία υπηρεσία εδάφους). Οι περιπτώσεις καταστρατήγησης του παρόντος κανονισμού, ως παραβάσεις προς την άμεσα εφαρμοστέα κοινοτική νομοθεσία, θα έπρεπε να εκδικάζονται ενώπιον των εθνικών δικαστηρίων.

(1) ΕΕ L 36 της 8.2.1991, σελ. 5.

(2) COM(98)41.